b'\n_START_ARTICLE_\nAntoine Griezmann\n_START_SECTION_\nZgodnji za\xc4\x8detki leta\n_START_PARAGRAPH_\nGriezmann se je rodil v ob\xc4\x8dini M\xc3\xa2con, v Sa\xc3\xb4ne-et-Loire. Njegovi predniki so alzaki, zato ima germanski priimek. Svojo kariero je za\xc4\x8del v rodnem mestu, pri tamkaj\xc5\xa1njem klubu UF M\xc3\xa2con, a ga v najstni\xc5\xa1kih letih ve\xc4\x8dji klubi niso upo\xc5\xa1tevali. Bil je na \xc5\xa1tevilnih preizku\xc5\xa1njah, a nikjer ni zadovoljil odgovornih in trenerjev, ker naj bi bil pre\xc5\xa1ibak in premajhen. Toda ko je bil na preizku\xc5\xa1nji pri Montpellieru, leta 2005 in je zablestel na prijateljski tekmi proti mladi ekipi Paris Saint-Germaina, je padel v oko skavtu \xc5\xa1panskega kluba Real Sociedada, ki je spremljal dogajanje ob igri\xc5\xa1\xc4\x8du. Povabil ga je v San Sebastian. Najprej na enotedensko preizku\xc5\xa1njo, ki se je potem razvlekla na dva tedna in nazadnje kon\xc4\x8dala tako, da so mladega, takrat 14-letnega nogometa\xc5\xa1a pri Real Sociedadu povabili k sebi.\n_START_SECTION_\nReal Sociedad\n_START_PARAGRAPH_\nKo je pri\xc5\xa1el v Real Sociedad, je Griezmann dopoldne hodil v \xc5\xa1olo \xc4\x8dez mejo v mestu Bayonne, popoldne pa treniral v San Sebastianu. Po \xc5\xa1tirih letih igranja v mladinskem pogonu Real Sociedada je pred za\xc4\x8detkom sezone 2009/10 do\xc4\x8dakal prilo\xc5\xbenost med \xc4\x8dlani. Martin Lasarto je bil tisti, ki ga je vpoklical. Potem ko je na pripravljalnih tekmah pred za\xc4\x8detkom sezone blestel, na \xc5\xa1tirih tekmah je zabil pet golov, je bilo jasno, da bo prilo\xc5\xbenost dobil tudi takrat, ko bo \xc5\xa1lo zares. Tako je tudi bilo. Septembra 2009 je debitiral na pokalni tekmi proti Rayu Vallecanu. Konec istega meseca je \xe2\x80\x93 Real Sociedad je takrat igral v drugi ligi \xe2\x80\x93 do\xc4\x8dakal \xc5\xa1e prvenstveni derbi in takoj zabil gol v mre\xc5\xbeo Huelve. Do konca sezone je redno igral in, \xc4\x8deprav je bil \xc5\xa1e najstnik, je na 39 tekmah prispeval \xc5\xa1est golov v sezoni, ki se je za Real Sociedad kon\xc4\x8dala sijajno: s prvim mestom in vrnitvijo v prvo ligo. V sezoni 2010/11 so Baski obstali med elito, zasedli so 15. mesto, Griezmann pa je postregel s podobnimi \xc5\xa1tevilkami: 37 prvenstvenih nastopov in sedem golov. Takrat se je \xc5\xbee povsem ustalil v ekipi in vse bolj opozarjal nase, zato ne \xc4\x8dudi, da so se v San Sebastianu hitro zavarovali. Aprila 2010, takrat so lovke po njem stegovali tudi pri Lyonu, Saint-Etiennu in Auxerrju, so z njim podpisali dolgoro\xc4\x8dno pogodbo in v njo postavili odkupno klavzulo v vi\xc5\xa1ini kar 30 milijonov evrov. Pozneje se je izkazalo, da so ravnali pravilno. Sezono je s sedmimi goli v 35 nastopih kon\xc4\x8dal tudi leta 2012, ko je bil Real Sociedad v prvenstvu 12. V naslednjem letu je sledil velik preskok. Baski so bili eno izmed najve\xc4\x8djih presene\xc4\x8denj, pristali so na \xc4\x8detrtem mestu in si priborili nastop v ligi prvakov. Pri 21 letih je Griezmann zabil deset golov na 34 tekmah in bil takrat \xc5\xbee eden najbolj\xc5\xa1ih posameznikov lige. V naslednji sezoni je naredil nov korak naprej, kon\xc4\x8dal jo je s kar 16 goli v 36 prvenstvenih nastopih (Real Sociedad je bil sedmi), dobro je igral tudi v Evropi in jasno je bilo, da ga bodo v San Sebastianu te\xc5\xbeko zadr\xc5\xbeali. Kot je bilo jasno tudi to, da bodo z njim mastno zaslu\xc5\xbeili.\n_START_SECTION_\nAtl\xc3\xa9tico Madrid\n_START_PARAGRAPH_\nPoleti 2014 je Atl\xc3\xa9tico aktiviral odkupno klavzulo v Francozovi pogodbi, na ra\xc4\x8dun Real Sociedada nakazal 30 milijonov \xe2\x82\xac, kar je bila druga najdra\xc5\xbeja prodaja v zgodovini tega kluba, in poskrbel za okrepitev, ki si jo je zelo \xc5\xbeelel trener Madrid\xc4\x8danov Simeone. Argentinec, ki je dobro vedel, kaj je hotel, je to tudi dobil. Griezmann je pri\xc5\xa1el v klub, ki je sezono prej igral v finalu lige prvakov in bil v zadnjih letih vselej pri vrhu \xc5\xa1panskega prvenstva. Najprej v rde\xc4\x8de-belem dresu ni bil tako zelo u\xc4\x8dinkovit, a konec leta 2014 se je vse za\xc4\x8delo premikati na bolje. V letu 2015 je bil hitronogi in spretni Francoz \xc5\xbee eden glavnih zvezdnikov \xc5\xa1panske lige, v kateri je Atletico ob koncu sezone zaostal le za Barcelono in Realom. V prvenstvu je zabil kar 22 golov v 37 nastopih, z dvema goloma se je izkazal tudi v ligi prvakov in se enkrat med strelce vpisal v pokalu. V obeh teh tekmovanjih je Atletico pri\xc5\xa1el do \xc4\x8detrtfinala. V sezoni 2015/16 je zabil 32 golov na 54 tekmah, od tega 22 v \xc5\xa1panskem prvenstvu, 3 v pokalu in 7 v ligi prvakov, kjer se je Atletico prebil do finala. _NEWLINE_Junija 2016 je Griezmann z Atleticom podpisal novo pogodbo, s katero bo pri klubu ostal do leta 2021.\n_START_SECTION_\nReprezentan\xc4\x8dna kariera\n_START_PARAGRAPH_\nKo je igral \xc5\xa1e za mladince Real Sociedada, ga v Franciji tamkaj\xc5\xa1nji selektorji mlaj\xc5\xa1ih selekcij niso upo\xc5\xa1tevali. Ko je zaigral v \xc4\x8dlanski ekipi Baskov, je leta 2010 do\xc4\x8dakal vpoklic v reprezentanco do 19 let, s katero je istega leta na doma\xc4\x8dem evropskem prvenstvu \xc5\xa1el do konca in osvojil naslov. Kmalu se je preselil v mlado reprezentanco, igral je tudi na svetovnem prvenstvu do 20 let. Novembra 2012 je njegova reprezentan\xc4\x8dna kariera zastala, pri francoski nogometni zvezi so ga namre\xc4\x8d suspendirali za eno leto, ker je med eno izmed reprezentan\xc4\x8dnih akcij brez dovoljenja od\xc5\xa1el v no\xc4\x8dni lokal in veselja\xc4\x8dil do zgodnjih jutranjih ur. Pozneje te\xc5\xbeav z disciplino ni imel ve\xc4\x8d. Z zdaj\xc5\xa1njim selektorjem \xc4\x8dlanske vrste Didierjem Deschampsom, pod njegovim vodstvom je debitiral marca 2014 in bil maja istega leta med potniki za svetovno prvenstvo, nima te\xc5\xbeav. Na najve\xc4\x8djem nogometnem festivalu v Braziliji je igral na vseh tekmah, Francozi so pri\xc5\xa1li do \xc4\x8detrtfinala. V zadnjem \xc4\x8dasu je redno reprezentant. Do zdaj je zbral 34 nastopov in zabil 13 golov.\n_START_SECTION_\nZasebno \xc5\xbeivljenje\n_START_PARAGRAPH_\nGriezmannu in njegovi partnerki Eriki, se je v aprilu 2016 rodil prvi otrok, in sicer h\xc4\x8derka. _NEWLINE_Njegova sestra Maude je pre\xc5\xbeivela lanski teroristi\xc4\x8dni napad v gledali\xc5\xa1\xc4\x8du Bataclan v Parizu, v katerem je bilo ubitih kar 89 ljudi. Medtem ko se je tam zgodil teroristi\xc4\x8dni napad, je Griezmann nedale\xc4\x8d stran na stadionu Stade de France igral prijateljsko tekmo proti Nemcem.'